## Odluka o načinu vrednovanja prijava na natječaj za raspodjelu sredstava Fonda za poticanje pluralizma i raznovrsnosti elektroničkih medija

### NN 58/2011 (27.5.2011.), Odluka o načinu vrednovanja prijava na natječaj za raspodjelu sredstava Fonda za poticanje pluralizma i raznovrsnosti elektroničkih medija

AGENCIJA ZA ELEKTRONIČKE MEDIJE

1317

Na temelju članka 12. Pravilnika o načinu i postupku provedbe javnog natječaja za sufinanciranje audiovizualnih i radijskih programa iz sredstava Fonda za poticanje pluralizma i raznovrsnosti elektroničkih medija, kriterijima za dodjelu sredstava te načinu praćenja trošenja sredstava i ostvarivanja programa za koja su dodijeljena (»Narodne novine«, broj 43/10) Vijeće za elektroničke medije donosi

ODLUKU

O NAČINU VREDNOVANJA PRIJAVA NA NATJEČAJ ZA RASPODJELU SREDSTAVA FONDA ZA POTICANJE PLURALIZMA I RAZNOVRSNOSTI ELEKTRONIČKIH MEDIJA

Članak 1.

Ovom Odlukom propisuje se način vrednovanja prijava na javni natječaj za raspodjelu sredstava Fonda za poticanje pluralizma i raznovrsnosti elektroničkih medija (u daljnjem tekstu: Fond).

Članak 2.

Vijeće za elektroničke medije (u daljnjem tekstu: Vijeće) donosi odluku o visini sredstava za svakog sudionika javnog natječaja na temelju dodijeljenih bodova prema kriterijima iz Zakona o elektroničkim medijima (»Narodne novine«, broj 153/09) i Pravilnika o načinu i postupku provedbe javnog natječaja za sufinanciranje audiovizualnih i radijskih programa iz sredstava Fonda za poticanje pluralizma i raznovrsnosti elektroničkih medija, kriterijima za dodjelu sredstava te načinu praćenja trošenja sredstava i ostvarivanja programa za koja su dodijeljena, a sukladno načinu vrednovanja prijava iz ove Odluke.

Članak 3.

(1) Ocjenjuju se svi predloženi programi jednog ponuditelja, imajući pritom posebice u vidu kvalitetu i značenje programa ponuđenih u odgovarajućoj kategoriji. Svaki član Vijeća samostalno analizira i ocjenjuje sve predložene programe jednog ponuditelja po sljedećim kriterijima:

1. značenju audiovizualnog i/ili radijskog programa za ostvarenje javnog interesa,

2. kvaliteti i sadržajnoj inovativnosti ponuđenog programa audiovizualnog i/ili radijskog programa

3. interesu za opći, odnosno lokalni ili regionalni kulturni razvitak.

(2) Boduje se na sljedeći način:

1. Programi za ostvarivanje prava građana na javno informiranje

(do 25 bodova)

2. Programi za poticanje kulturne raznolikosti i njegovanja baštine

(do 15 bodova)

3. Programi za razvoj odgoja, obrazovanja, znanosti i umjetnosti

(do 15 bodova)

4. Programi za poticanje posebnih kulturnih programa

(do 15 bodova)

5. Programi za nacionalne manjine u Republici Hrvatskoj

(do 15 bodova)

6. Programi za poticanje stvaralaštva na narječjima hrvatskog jezika

(do 5 bodova)

7. Programi za poticanje razvoja svijesti o ravnopravnosti spolova

(do 5 bodova)

8. Programi za poticanje kvalitetnih programa za djecu i mlade kojima je cilj promicanje njihove dobrobiti

(do 5 bodova)

Članak 4.

Vijeće će bodove iz članka 3. stavka 2. ove Odluke na jednak način primijeniti i na vrednovanje prijava programa neprofitnih televizija i radija.

Članak 5.

(1) Iznos sredstava Fonda koji se raspodjeljuje pojedinim natječajem utvrđuje se Financijskim planom Fonda.

(2) Sredstva Fonda u jednakom se omjeru raspoređuju za poticanje pluralizma i raznovrsnosti audiovizualnih i radijskih programa.

(3) Na temelju te odredbe utvrđuje se vrijednost boda odnosno iznos sredstava koja se dodjeljuju po pojedinoj prijavi.

Članak 6.

(1) Stupanjem na snagu ove Odluke prestaje važiti Odluka o načinu vrednovanja prijava na natječaj za raspodjelu sredstava Fonda za poticanje pluralizma i raznovrsnosti elektroničkih medija (»Narodne novine«, 53/10).

(2) Ova Odluka stupa na snagu danom objave u »Narodnim novinama«.

Klasa: 612-12/11-01/0114

Urbroj: 567-02/01-11-01

Zagreb, 24. svibnja 2011.

Agencija za elektroničke medije
vijeće za elektroničke medije
Zdenko Ljevak, dipl. ing., v. r.

Odluka, NN 58/2011-1317